b"\n_START_ARTICLE_\nBuhalteris\n_START_PARAGRAPH_\nBuhalteris (vok. Buchhaltung\xc2\xa0\xe2\x80\x93 'buhalterin\xc4\x97 apskaita'; Buch\xc2\xa0\xe2\x80\x93 'knyga' + Halter\xc2\xa0\xe2\x80\x93 'laikytojas', 'ved\xc4\x97jas')\xc2\xa0\xe2\x80\x93 asmuo, vedantis buhalterij\xc4\x85; ekonomin\xc4\x97, \xc5\xabkin\xc4\x97s veiklos profesija. Buhalteris gali b\xc5\xabti tiek tarnautojas (t. y. darbuotojas\xc2\xa0\xe2\x80\x93 asmuo, dirbantis pagal darbo sutart\xc4\xaf), tiek ir laisvai samdomas darbuotojas, taip pat valstyb\xc4\x97s tarnautojas.\n_START_SECTION_\nLietuva\n_START_PARAGRAPH_\nLietuvoje buhalterio profesijos nereguliuoja \xc4\xafstatymai. Tam tikrus veiklos aspektus reglamentuoja LR Vyriausyb\xc4\x97 (pvz.,valstyb\xc4\x97s \xc4\xafmoni\xc5\xb3 ir valstyb\xc4\x97s kontroliuojam\xc5\xb3 akcini\xc5\xb3 bendrovi\xc5\xb3, u\xc5\xbedar\xc5\xb3j\xc5\xb3 akcini\xc5\xb3 bendrovi\xc5\xb3 vadov\xc5\xb3, j\xc5\xb3 pavaduotoj\xc5\xb3 ir vyriausi\xc5\xb3j\xc5\xb3 buhalteri\xc5\xb3 darbo apmok\xc4\x97jim\xc4\x85). Buhalteriai Lietuvoje u\xc5\xbesiima \xc4\xafvairia veikla\xc2\xa0\xe2\x80\x93 nuo profesin\xc4\x97s (buhalterin\xc4\x97s, verslo apskaitos) iki mokes\xc4\x8di\xc5\xb3 ar darbo teis\xc4\x97s klausim\xc5\xb3\n_START_SECTION_\nAustrija\n_START_PARAGRAPH_\nAustrijoje yra profesinio mokymo profesija (vok. Ausbildungsberuf) \xe2\x80\x9ebuhalteris\xe2\x80\x9c (Buchhalter). Kartu ir profesinis vardas, saugomas \xc4\xafstatymo. Reglamentuoja Balans\xc5\xb3 buhalterin\xc4\x97s apskaitos \xc4\xafstatymas (Bilanzbuchhaltungsgesetz, BibuG). I\xc5\xa1 viso yra 5 profesiniai vardai.\n_START_SECTION_\nBuhalteris ir personalo apskaitininkas\n_START_PARAGRAPH_\nBuhalteris (Buchhalter) ir personalo apskaitininkas (Personalverrechner)\xc2\xa0\xe2\x80\x93 naujosios profesijos, \xc4\xafvestos Balans\xc5\xb3 buhalterin\xc4\x97s apskaitos \xc4\xafstatymu. Turi dalines balans\xc5\xb3 buhalterio teises. Iki 2009 m. pabaigos \xc5\xa1ias 2 profesijas praktikavo 2 697 subjektai (fiz. asmenys ir \xc4\xafmon\xc4\x97s).\n_START_SECTION_\nVokietija\n_START_PARAGRAPH_\nVokietijoje buhalteris (be joki\xc5\xb3 papildom\xc5\xb3 prievard\xc5\xbei\xc5\xb3) n\xc4\x97ra \xc4\xafstatymo saugomas profesinis vardas. Buhalterinei veiklai u\xc5\xbesiimti pakanka vad. komercininko pad\xc4\x97j\xc4\x97jo diplomo (vok. Kaufmannsgehilfenbrief; Kaufmann\xc2\xa0\xe2\x80\x93 'pirklys', 'verslininkas', 'prekybininkas' + Gehilfe\xc2\xa0\xe2\x80\x93 pad\xc4\x97j\xc4\x97jas + Brief\xc2\xa0\xe2\x80\x93 'leidimas', 'sertifikatas', pa\xc5\xbeod\xc5\xbeiui\xc2\xa0\xe2\x80\x93 'lai\xc5\xa1kas').\n_START_SECTION_\nBalans\xc5\xb3 buhalteris\n_START_PARAGRAPH_\nSertifikuotas balans\xc5\xb3 buhalteris (vok. Gepr\xc3\xbcfter Bilanzbuchhalter\xc2\xa0\xe2\x80\x93 'patikrintas balans\xc5\xb3 buhalteris') yra kvalifikacinis (teisi\xc5\xa1kai saugomas) vardas, liudijantis apie kvalifikacij\xc4\x85. Vard\xc4\x85 suteikia Pramon\xc4\x97s ir prekybos r\xc5\xabmai (IHK). Tobulinimosi kurs\xc5\xb3 apimtis pagal IHK r\xc4\x97min\xc4\xaf d\xc4\x97stymo med\xc5\xbeiagos plan\xc4\x85 ~780 akademini\xc5\xb3 valand\xc5\xb3. Program\xc4\x85 galima baigti kaip t\xc4\x99stin\xc4\xaf mokym\xc4\x85 arba dirbant ir lygiagre\xc4\x8diai mokantis per 3 \xc2\xbd\xc2\xa0\xe2\x80\x93 24 m\xc4\x97n. Laikomas kvalifikacinis egzaminas (pagal prigimt\xc4\xaf\xc2\xa0\xe2\x80\x93 vie\xc5\xa1osios teis\xc4\x97s, kadangi j\xc4\xaf rengia ir vykdo Pramon\xc4\x97s ir prekybos r\xc5\xabmai (IHK) kaip vie\xc5\xa1osios teis\xc4\x97s subjektas, profesin\xc4\x97s veiklos prie\xc5\xbei\xc5\xabros subjektas). Reglamentuoja federalinis \xc4\xafgyvendinamasis nutarimas (Rechtsverordnung des Bundes vom 18. Oktober 2007; BGBl. I Nr. 53, S. 2485 ff.)."